Svrček, Miloš, poslanec NR SR (2023-05-17):
Ďakujem pekne, pán predsedajúci. Ja len v krátkosti. Viete veľmi dobre, že v Slovenskej republike pretrvávajú dve mimoriadne situácie. Jedna z nich bola uznesením vlády Slovenskej republiky vyhlásená ešte pred tuším troma rokmi v marci 2020 v súvislosti s ohrozením verejného zdravia druhého stupňa z dôvodu ochorenia covid-19 spôsobeným koronavírusom na našom území. Druhá mimoriadna situácia bola vyhlásená uznesením vlády minulého roku vo februári, keď došlo k napadnutiu Ukrajiny a došlo k prílevu cudzincov na územie Slovenskej republiky spôsobených ozbrojeným konfliktom na území Ukrajiny. Dôvodová správa k odseku 5 návrhu zákona k tomuto ustanoveniu uvádzala návrh na výnimočné uplatnenie iného časovo skoršieho účtovného obdobia vychádza z predpokladu, že počas obdobia mimoriadnej situácie definovanej nižšie v zákone, niektorí podnikatelia, resp. podnikatelia z niektorých sektorov hospodárstva negenerujú obrat obvyklý riadnej prevádzke. Môže ísť pritom o výpadok aj na úrovni niekoľkomesačných tržieb. Takáto situácia a jej vplyv na právomoc úradu pokiaľ ide o posudzovanie koncentrácii podnikateľov nebola doposiaľ súčasťou zákonnej úpravy. Ak by pre splnenie notifikačných kritérií definovaných v odseku 1 bol braný do úvahy obrat za predchádzajúce účtovné obdobie, ktoré takýto výpadok zahŕňalo, mohlo by dochádzať k nenaplneniu notifikačných kritérií, a tak k nežiadúcemu úniku určitých potenciálne súťažne problematických koncentrácií spod kontroly úradu. Potenciálne tak mohlo dochádzať k značnému narušeniu účinnej hospodárskej súťaže v dôsledku koncentrácie, ktoré úrad nemal možnosť posúdiť. Čiže v čase prijatia zákona bola opodstatnenosť uvedenej právnej úpravy dôvodná, pretože prevádzky mnohých podnikateľov boli významne ovplyvnené voľnami buď koronavírusu, ktoré boli sprevádzané dočasným zhoršením obratov podnikateľov, tam išlo predovšetkým o dopad, ktorý je určite sprievodným javom tých hospodárskych kríz, ktoré podnikateľov plošne zasahujú v takýchto krízach. Mimoriadnu situáciu alebo mimoriadna situácia môže trvať aj z hľadiska súčasného stavu a je zrejmé, že trvajú až niekoľko rokov. To je prípad napríklad koronavírusu, resp. od minulého roka z februára 2022, t. j. dlhé časové obdobie a toto ustanovenie tak vo svojom dôsledku znamená, že sa zohľadňujú historické obraty, ktoré predchádzali niekoľkoročnej mimoriadnej situácii. Tieto niekoľkoročné historické údaje už nereflektujú súčasný stav trhov, tento pôvodný racionálny účel nastaveného pravidla sa tak významne mení smerom k ovplyvňovaniu správania účastníkov trhov, nakoľko výrazným spôsobom zvyšuje ingerenciu štátu do trhového správania sa. V súčasnosti je zrejmé, že aktuálne obraty nie sú plošne zdeformované, resp. neobjektívne pôsobením koronavírusu, ale ani dôsledkom druhej v súčasnosti pretrvávajúce tej spomenutej mimoriadnej situácie, to je v súvislosti s hromadným prílevom cudzincov na územie Slovenskej republiky spôsobenej ozbrojeným konfliktom na Ukrajine. Efekt môže byť práve opačný. V dôsledku rastúcej inflácie obraty podnikateľov veľakrát rastú, čo je prirodzeným dôsledkom reakcie trhu na zmenu okolností. A opatrenie od štátu obsiahnuté v tomto § 8 ods. 5 zákona tak v súčasnosti už predstavuje nadbytočný zásah štátu. Z uvedeného preto plynie, že toto ustanovenie nemožno považovať za opodstatnené, pričom súčasná právna úprava vo svojich dôsledkoch skôr smeruje k tomu, že sa posudzujú, resp. budú posudzovať irelevantné historické obraty spred niekoľkých rokov, spred vyhlásenej mimoriadnej situácie, ktoré nemajú nič spoločné s aktuálnou situáciou na trhu, ani s aktuálnou situáciou dotknutých podnikateľských subjektov, ktorých zámerom je koncentrácia. Navyše nie je všeobecne známe, že by obdobná právna úprava bola súčasťou právneho poriadku iného štátu. Čiže z toho dôvodu chceme pomôcť aj podnikateľskému sektoru, a preto prichádzame s týmto poslaneckým návrhom ako hnutie SME RODINA, a preto by som vás aj chcel poprosiť o podporu do druhého čítania, samozrejme, som aj pripravený na zodpovedanie prípadných otázok na gestorskom a iných výboroch. Ďakujem pekne.